<classify> RAIS John Magufuli amewapa meno watendaji wa kata na kuwaonya viongozi wanaowanyanyasa na kuwadharau waache mara moja, vinginevyo atawaona hawatoshi katika nafasi zao.Pia amewataka watendaji hao, kutembea kifua mbele wanapotekeleza majukumu yao, lakini pia amewaonya kuacha kuonea na kunyanyasa wananchi masikini.Magufuli alisema hayo jana Ikulu, Dar es Salaam katika mkutano kati yake na watendaji wa kata, ambao pamoja na masuala mengine aliainisha mambo wanayotakiwa kutekeleza, ikiwamo kudhibiti uhalifu, kutatua kero za wananchi, kusimamia utekelezaji miradi ya maendeleo na kusimamia maelekezo ya serikali....nitasikitika sana baada ya kikao cha leo jana, atokee kiongozi yeyote anakwenda kumnyanyasa kwa makusudi mtendaji wa kata, nitamuona hatoshi. Nitashangaa pia mtendaji wa kata aendelee kuonea wananchi masikini ...nitamuona mtendaji wa kata hatoshi , alisema.Katika mkutano huo uliohusisha watendaji wa kata wapatao 4,000, Magufuli alisema ameamua kukutana nao, kwa kuzingatia kwamba cheo cha ofisa mtendaji siyo nafasi ndogo, kwani ni wawakilishi wake katika ngazi ya kata.Na kweli niseme kwa dhati tunapozungumza mafaniko ya serikali ninyi ndiyo wasimamizi wa mwanzo. Tembeeni kifua mbele, wala kamwe asitokee mtu wa kuwanyanyasa na kuwadharau, alisema Rais katika mkutano huo, ambao ni muendelezo wa mikutano yake na viongozi mbalimbali serikalini.Awapa meno Rais Magufuli aliwaambia sababu ya kuwaita Ikulu ni kuwapa meno kujitambua kuwa ni mabosi, hivyo asitokee mtu mwingine wa kuwaambia tofauti na hivyo.Sasa akitokee mwingine awaambie ninyi siyo mabosi, mwambieni aje aniambie mimi. Tembeeni kifua mbele. Katika nchi hii hakuna mdogo wala mkubwa. Kata siyo kitu kidogo, alisema .Magufuli alisema kumekuwapo vitendo vya hovyo vichache na inawezekana wanakosa mahali pa kuzungumzia. Ndiyo maana nimeamua leo tuzungumze na ninyi, alisema. Aliongeza kuwa hana uhakika, kama wamewahi kuwa mkutano kama huo ngazi ya wilaya.Alisema anao uhakika wapo watendaji wa kata, ambao wamekuwa wakihamishwa kwenye kata, bila kuulizwa na kushitukia analetwa mwingine. Alitaja maofisa utumishi wa halmashauri kuwa vinara wa kufanya hivyo.Alisema mtendaji kata ndiye msimamizi wa mtumishi yeyote katika kata bila kujali cheo cha mtu.Kama wewe uko kwenye kata na yumo waziri, mkuu wa mkoa, mkurugenzi wa wilaya...wewe ndiye msimamizi wa utumishi katika kata hiyo.Usiogope kumlima hata kama ana cheo. Kwamba katika kata hii namuona mtumishi huyu anakwenda kinyume na maadili ya kazi zake, kila siku anapigana kwenye baa iliyo kwenye kata yako...na ukimuona ni mkubwa sana, ilimradi usimuonee tuma nakala hata kwangu. Lazima watu tujifunze kuogopana...Ninyi si watu wadogo. Si watu wa kudharauliwa, Inawezekana wakawazidi mshahara, kamwe msidharaulike na usitangulize kujidharau.Akisisitiza kutoogopa kusimamia majukumu yao, Rais Magufuli alisema ikitoea mtendaji kata akaagizwa na mkurugenzi akusanye mapato na sehemu ya fedha ampelekee binafsi, mtendaji husika amtake mkuu wake huyo wa kazi, amwandikie barua juu ya maelekezo hayo.Rais Magufuli aliwapa rungu watendaji hao, pia kufuatilia shuleni kudhibiti wanafunzi hewa, kwa kuhakikisha idadi ya wanafunzi inayotajwa na mwalimu mkuu ni halisi ili kudhibiti utoaji fedha kwa idadi isiyo sahihi.Akisisitiza watendaji kuzingatia majukumu, Rais Magufuli alisema wao ni viongozi walio karibu zaidi na wananchi na wanaelewa changamoto zilizopo katika kata na vijiji, hivyo wanapaswa kuelewa vyema mwelekeo wa serikali na kuuzingatia. Usimamizi miradi Rais alitaja mambo matatu ambayo watendaji wa kata wanapaswa kuyazingatia kuwa ni pamoja na kusimamia miradi na kuhakikisha fedha zinazopelekwa, zinatumika kwa malengo yaliyokusudiwa na kwa viwango.Alisema kwa mradi wowote unaotekelezwa katika kata, ukitumia fedha za walipa kodi, mtendaji wa kata ana haki na wajibu kuufuatilia, bila kujali kama unasimamiwa na wizara au kitaifa.Usiende kwenye mradi ukakuta shule au hospitali inajengwa, mtu akakuambia unasimamiwa kitaifa, kitaifa ni pamoja na wewe. Ukiona zinachezewa fedha wewe ndiye wa kwanza kupiga filimbi. Mtendaji wa kata ni mtu mkubwa sana. Wewe ni bosi alisema.Dhibitini uhalifu Rais alitaka watendaji kata kudhibiti vitendo vya kihalifu na vinavyohatarisha amani na usalama. Alitaka walio mpakani mwa nchi, kubaini wageni wanaoingia kwenye maeneo na kuhakikisha hakuna atakayepewa kitambulisho cha taifa.Isitokee mgeni akaingia akapewa vitambulisho wakati ninyi mpo. Shirikianeni vizuri na watendaji wa vijiji kubaini wageni wanaingia, alisema.Tatueni kero Kuhusu kutatua kero za wananchi ikiwamo migogoro ya ardhi na mipaka, aliwataka wasijifungie ofisini, bali waende kwenye maeneo ya watu na kila kero ipate suluhu.Alisema kero nyingi ni za afya, elimu, maji, nishati, migogoro ya ardhi, migogoro kati ya wakulima na wafugaji, dhuluma na kubambikizwa kesi. Alikemea watendaji kata, waliojigeuza madalali kwa kuuza ardhi holela na kusababisha migogoro.Najua baadhi ya ma-WEO mmegeuka kuwa madalali wa kuuza ardhi badala ya kutekeleza majukumu. Ninyi ni viongozi siyo madalali, alisema.Maelekezo ya serikali Aliwataka kuhakikisha wanatekeleza maelekezo ya serikali. Alitoa mfano wa ufutaji ushuru wa usafirishaji mazao yasiyofikia tani moja na tozo mbalimbali.Alisisitiza kwamba ni lazima yafike kwa wananchi waelewe. Rais Magufuli alisema anafahamu ufutaji wa tozo mbalimbali ni pigo kwa halmashauri. Maelekezo mengine ni kuhusu utoaji vitambulisho vya wajasiriamali wadogo, ambayo pia alisema wakurugenzi wengi na watendaji wa kata, hawakufurahi kwa sababu walizoea kuingiza fedha nyingi kwa kutoza ushuru kila siku. Aonya uonevu kwa wananchi Kuhusu usimamizi wa mapato, Rais Magufuli alisema watendaji wa kata wanapaswa kuwa na huruma na upendo kwa wananchi.Unakuta mama lishe, hana mume, ana watoto, ninyi kwa sababu ya utendaji wa kata, kama anauza fulu au samaki zinapigwa teke, unaamuru mgambo...lazima mkumbuke maisha mliyoanza nayo. Kila mmoja alipitia maisha ya chini. Na kama yupo aliyeanza na ya juu, lazima aliwaona wanaohishi maisha ya chini, aliasa.Alisisitiza kuwa watendaji kata ni kioo cha serikali, ingawa alisema baadhi bado wanajihusisha na rushwa na ubadhirifu hususani katika masuala ya migogoro ya ardhi na migogoro kati ya wakulima na wafugaji. Aliwaasa kuzingatia sheria, katiba na kanuni za nchi katika kutekeleza majukumu.Mwananchi anakuja kukueleza kero, badala ya kuitatua VEO anamuongezea kero kwa kujenga mazingira ya rushwa. Taarifa hizi tunazo alisema. Akielezea hatua hiyo ya kuwaita watendaji kata wote, Rais Magufuli alisema anajua wapo watu ambao hawakufurahi. Nataka niwaeleze kwa uwazi mabosi wenu hawawezi kufurahia sana. Lakini mimi ndiye bosi wa wote, alisema.Alisema lengo lake ni kujenga Tanzania yenye uzalendo na watu wanaojitambua. Alisema kwa kuwa watendaji hao wanafahamu jitihada za serikali, hawana budi kueleza mafanikio ya serikali kwa wananchi.  <topic>: kitaifa 